**Tájékoztató szálláshely minősítésről**

A szálláshely-üzemeltetési tevékenység csak olyan szálláshelyen folytatható, amely megfelel a szálláshely-minősítő szervezet elektronikus felületén közzétett, az adott szálláshelytípusra vonatkozó követelményeknek.

A szálláshely-minősítés közérdekű feladat, melyet országosan egységesen kell megszervezni és biztosítani. A feladat ellátására a Kormány a Magyar Turisztikai Minőségtanúsító Testület Nonprofit Kft-t (a továbbiakban: szálláshely-minősítő szervezet) jelölte ki. A Magyar Turisztikai Minőségtanúsító Testület Nonprofit Kft. nyilvános és transzparens eljárásrend és – szálláshelytípusonként az illetékes szakmai szervezetekkel egyeztetett – követelményrendszer mentén, független szakértők közreműködésével végzi a minősítési eljárásokat.

A szálláshely-szolgáltatóknak be kell jelenteniük a tevékenységüket a jegyzőnek, engedélyezési eljárás változatlanul nincs. **A szálláshely-minősítés elkülönül a jegyző eljárásától, megelőzi azt**. A szálláshely-szolgáltatási tevékenység bejelentésének kötelező melléklete a szálláshely-minősítéséről szóló igazoló dokumentum. A szálláshely-szolgáltató ezzel a nyilatkozattal együtt teszi meg bejelentését a jegyzőhöz. A jegyző a szálláshely-szolgáltatót a minősítő szervezet által megállapított minőségi fokozatnak megfelelően veszi nyilvántartásba.

**A szálláshely-szolgáltató a szálláshely üzemeltetési tevékenység bejelentését megelőzően, valamint az első minősítést követően háromévente köteles a szálláshely-minősítő szervezet vizsgálatát és értékelését kérni, a szálláshelytípusra vonatkozó követelményekhez igazodó minőségi fokozatba sorolás érdekében.** A szálláshely-minősítési eljárás nem minősül közigazgatási hatósági ügynek, arra az Ákr. szabályait nem kell alkalmazni. A szálláshely-minősítési eljárás szabályai és szempontrendszere a szálláshely-minősítő szervezet elektronikus felületén kerülnek közzétételre.

 **A szálláshely-minősítés a szálláshelyre, mint ingatlanra vonatkozik.** Ha a szálláshely minősítésének érvényességi idején belül a szálláshely-szolgáltató személyében változás következik be, és a szálláshely az érvényes minősítési kategória feltételeinek megfelelően működik tovább, a szálláshely-minősítő szervezet az érvényességi idő lejáratáig a minősítést egyszerűsített minősítési eljárás keretében átadja az új szálláshely-szolgáltatónak.

A minősítés átadásának feltétele, hogy az új szálláshely-szolgáltató az adatai regisztrálását követően az érvényes minősítési kategória fenntartását vállalja, továbbá, hogy a korábbi szálláshely-szolgáltató az átadáshoz hozzájárul. Az egyszerűsített minősítési eljárás során helyszíni ellenőrzés lefolytatása – a szálláshely-minősítő szervezet által - nem szükséges.

A szálláshely-szolgáltatásnak folyamatosan meg kell felelnie a minősítéskor megállapított követelményeknek.

A szálláshely szolgáltató a szálláshely-minősítésben bekövetkezett változást követően, valamint a szálláshely-minősítés megújítása során kiállított dokumentumot haladéktalanul köteles megküldeni a jegyzőnek.

A szálláshely-szolgáltatási tevékenységet folytatókról vezetett jegyzői nyilvántartás a szálláshely-szolgáltatási tevékenység típusának megjelölésén kívül minőségi fokozatba sorolását is tartalmazza.

A jegyző, ha a hatósági ellenőrzés eredményes lefolytatásához ez az általános közigazgatási rendtartásról szóló törvény alapján indokolt, szakértőként a szakterületek ágazati követelményeiért felelős szervek kijelöléséről, valamint a meghatározott szakkérdésekben kizárólagosan eljáró és egyes szakterületeken szakvéleményt adó szervekről szóló 282/2007. (X. 26.) Korm. rendelet 4. §-a alapján a szálláshely-minősítéssel kapcsolatban felmerült szakkérdésekben elsősorban az Magyar Turisztikai Minőségtanúsító Testület Nonprofit Kft-t rendeli ki.

**HATÁRIDŐK**

**2021.december 31-én már nyilvántartásba vett** **magán-és egyéb szálláshelyek** tulajdonosainak, illetve üzemeltetőinek az első szálláshely-minősítés érdekében, a kapcsolattartó és a szálláshely adatainak megadásával **2024.01.01-ig** regisztrálniuk kell.

Az önértékelést a vonatkozó rendszerüzenet kézhezvételétől számított 45 munkanapon belül köteles elvégezni a szálláshely. Az önértékelés lezárása után - már működő szálláshely esetében - 120 munkanapon belül kerül sor a helyszíni ellenőrzésre.

Újonnan létesítendő szálláshely esetében az üzemeltető dönti el, hogy mennyi idő alatt végzi el az önértékelést, ettől számított 15 munkanapon belül kerül sor a helyszíni ellenőrzésre.

**Bővebb tájékoztatást a** [**www.szallashelyminosites.hu**](http://www.szallashelyminosites.hu) **portálon és az** **info@szallashelyminosites.hu** **e-mail címen érhetnek el.**

Hévíz Város Polgármesteri Hivatal